Flemming Damgaard Larsen (V), 2006-05-30:
Hvad angår det foreliggende lovforslag, er der jo her i Tinget enighed mellem Folketingets partier om ca. 99 pct. af lovforslaget, og der er også stor grund til at rose arbejdet i den parlamentariske arbejdsgruppe for et meget konstruktivt og seriøst arbejde.
Der er ydet en helt usædvanlig indsats af embedsmændene i Indenrigs- og Sundhedsministeriet samt af Folketingets administration.
Derfor er det et godt resultat, som den parlamentariske arbejdsgruppe er nået frem til, og som lovforslaget er dannet på grundlag af.
Lovforslaget har naturligvis været sendt i høring.
Det har resulteret i en lang række høringssvar, som er meget saglige og meget seriøse.
Der har også været en lang række interessenter, der har haft foretræde i Kommunaludvalget.
Sammenfatningen af de mange høringssvar og de mange mundtlige forelæggelser ved foretrædet er, at der i forslaget er sat kraftigt lys på ét problem, nemlig de fire brudte kommuner.
Der har været markante synspunkter imod og stærke argumenter imod de fire kommunebrud.
Det tager vi i Venstre meget seriøst.
Vi er derfor parate til at strække os meget langt for at sikre, at valgkredsreformen tilgodeser ønsket om langtidsholdbarhed og harmoni med kommunalreformen.
Vi ønsker simpelt hen at respektere de nye kommunegrænser, når der skal dannes opstillingskredse her til Folketinget.
Det er værd at se på, hvad det er for argumenter og synspunkter, de forskellige har skrevet i deres høringssvar.
Jeg skal bare tage nogle enkelte op her.
Fra vælgerforeningerne i Århus Kommune har man i skrivelse af 13. marts 2006 skrevet – og det er alle vælgerforeninger, dog var det således, at 5 minutter før lukketid sprang Socialdemokraterne fra og trak deres underskrift: »Absolut ingen af partiernes vælgerforeninger i Århus vil bakke op om et kommunebrud i Århus.«
De skrev også: »Det organisatoriske bøvl ved et kommunebrud vil tage væsentlig energi fra det politiske arbejde.«
De samme vælgerforeninger i Århus kommune har i en senere skrivelse, nemlig i skrivelse af 7. maj 2006, fremført følgende: »Partierne i Århus Kommune kan ikke se nogen logisk begrundelse for at lave et kommunebrud, som det vil ske med den foreslåede Århus Syd kreds, hvor den sydlige del af Århus Kommune lægges sammen med Odder og Samsø kommuner.«
Endvidere skriver vælgerforeningerne i Århus i samme skrivelse: »Det er muligt at skabe nogenlunde ensartede opstillingskredse uden at lave kommunebrud ved eksempelvis at lægge Odder og Samsø Kommuner sammen med Skanderborg Kommune, dvs. sammenlægning af tre »ubrudte« kommuner.
Antallet af opstillingskredse i Østjylland kan ligeledes fastholdes ved eksempelvis at dele Randers Kommune i to opstillingskredse – og dermed også undgå kommunebruddet i Favrskov Kommune.«
Vælgerforeningerne i Favrskov Kommune har i skrivelse af 25. april 2006 anført følgende: »I det forslag som er fremlagt, vil en del af Ny Randers Kommune, som aktivt i forbindelse med kommunalreformen har stemt for at komme til Ny Randers Kommune, blive en del af Favrskovkredsen, hvilket for os er helt uforståeligt.
Der brydes med de principper om genbrug af grænsedragninger, som Folketinget i øvrigt har tilstræbt ved inddeling af eksempelvis kommunalreformen.
Det organisatoriske bøvl ved et kommunebrud vil tage væsentlig energi fra det politiske arbejde.«
Partierne i Roskilde Kommune har skrevet i skrivelse af 27. april 2006: »Vi vender os stærkt imod en sådan deling.
Vi ønsker at den Nye Roskilde kommune bliver een valgkreds«.
Og videre i samme skrivelse: »Det er et logisk og godt princip, at de nye opstillingskredse får geografisk sammenhæng med de nye kommuner.«
Sammenlægningsudvalget i den nye Roskilde Kommune har i skrivelse af 24. maj anført: »Det er sammenlægningsudvalgets klare opfattelse, at de nye opstillingskredse i alle tilfælde bør respektere de nye kommunegrænser«.
Jeg kunne tage mere frem af samme skuffe, men her er det helt klart, at man i de enkelte kommuner og de enkelte partiforeninger og vælgerforeninger ønsker, at der skal være en langt større klarhed over grænsedragningen, og at man skal følge de nye kommunegrænser.
Det er det, vi ønsker at tilgodese ved et ændringsforslag, vi har stillet sammen med De Konservative og Dansk Folkeparti, og det appellerer vi til at partierne her i Folketinget bakker op om.